L 158/4
RO
Jurnalul Oficial al Uniunii Europene
13.6.2022
(16)
Nucșoara din India, încadrată la codurile NC 0908 11 00 și 0908 12 00, a făcut obiectul unor controale oficiale intensificate începând din iulie 2019 din cauza riscului de contaminare cu aflatoxine.
Controalele oficiale efectuate de statele membre și informațiile disponibile indică îmbunătățiri ale conformității cu cerințele relevante prevăzute în legislația Uniunii.
Respectivele controale și informații dovedesc că intrarea produsului alimentar în cauză în Uniune nu mai constituie un risc grav pentru sănătatea umană.
În consecință, nu este necesar să se solicite în continuare ca toate transporturile de nucșoară din India, încadrată la codurile NC 0908 11 00 și 0908 12 00, să fie însoțite de un certificat oficial care să ateste că toate rezultatele eșantionării și ale analizelor demonstrează conformitatea cu Regulamentul (CE) nr.
1881/2006 al Comisiei (4).
În același timp, statele membre trebuie să continue să efectueze controale pentru a se asigura că nivelul actual de conformitate va fi menținut.
Prin urmare, rubrica referitoare la nucșoara din India, încadrată la codurile NC 0908 11 00 și 0908 12 00, din tabelul de la punctul 1 din anexa II la Regulamentul de punere în aplicare (UE) 2019/1793 trebuie eliminată și transferată în anexa I la regulamentul de punere în aplicare respectiv, cu o frecvență a controalelor de identitate și fizice stabilită la 30 % din transporturile care intră în Uniune.
(17)
În ceea ce privește transporturile de ardei din genul Capsicum (alții decât ardeii dulci) din Thailanda, în cursul controalelor oficiale efectuate de statele membre în conformitate cu anexa I la Regulamentul de punere în aplicare (UE) 2019/1793 a fost detectată o frecvență ridicată a nerespectării cerințelor relevante prevăzute în legislația Uniunii în ceea ce privește contaminarea cu reziduuri de pesticide.
Prin urmare, este adecvat să se mărească la 30 % frecvența controalelor de identitate și fizice care trebuie efectuate asupra acestor transporturi care intră în Uniune.
(18)
Mai multe coduri NC nu corespund produselor menționate la anumite rubrici din anexa I la Regulamentul de punere în aplicare (UE) 2019/1793 și sunt, prin urmare, inutile.
Următoarele coduri NC trebuie eliminate din anexa I la regulamentul de punere în aplicare respectiv: codul NC ex 0807 19 00 70 din rubrica referitoare la pepenele galben (C. melo var. reticulatus) din Honduras, codul NC ex 0709 99 90 25 de la rubrica referitoare la gotukola (Centella asiatica) din Sri Lanka și codul NC 1211 90 86 10 de la rubrica referitoare la oregano uscat din Turcia.
(19)
Pentru a permite o identificare mai precisă a produselor care fac obiectul unor controale oficiale intensificate, este oportun să se specifice subdiviziunea TARIC pentru codul NC ex 0709 99 90 în rubrica referitoare la Moringa oleifera (arborele vieții) din India și pentru codul NC ex 1211 90 86 în rubrica referitoare la gotukola (Centella asiatica) din Sri Lanka din anexa I la Regulamentul de punere în aplicare (UE) 2019/1793.
(20)
În ceea ce privește transporturile de nucșoară din Indonezia, în cursul controalelor oficiale efectuate de statele membre în conformitate cu tabelul de la punctul 1 din anexa II la Regulamentul de punere în aplicare (UE) 2019/1793 a fost detectată o frecvență ridicată a nerespectării cerințelor relevante prevăzute în legislația Uniunii în ceea ce privește contaminarea cu aflatoxine.
Prin urmare, este adecvat să se mărească la 30 % frecvența controalelor de identitate și fizice care trebuie efectuate asupra acestor transporturi care intră în Uniune.
(21)
Riscul potențial pentru sănătate reprezentat de contaminarea cu oxid de etilenă afectează amestecurile de aditivi alimentari care conțin gumă din boabe de roșcove sau gumă de guar.
Prin urmare, în coloanele intitulate „Produse alimentare și de hrană pentru animale (utilizare preconizată)” și „Cod NC” din tabelul de la punctul 1 din anexa II la Regulamentul de punere în aplicare (UE) 2019/1793, pentru rubrica referitoare la India, trebuie adăugată categoria „Amestecuri de aditivi alimentari care conțin gumă din boabe de roșcove sau gumă de guar”, precum și codurile NC relevante pentru amestecurile de aditivi alimentari.
De asemenea, pentru rubricile referitoare la Malaysia și la Turcia, trebuie adăugată categoria „Amestecuri de aditivi alimentari care conțin gumă din boabe de roșcove”, precum și codurile NC relevante pentru amestecurile de aditivi alimentari.
Frecvența controalelor de identitate și fizice trebuie stabilită la 20 % pentru astfel de transporturi care intră în Uniune din India, din Malaysia și din Turcia.
(22)
În ceea ce privește mirodeniile din India, codul NC 0910 cuprinde produse sub formă de rădăcini, de flori și de frunze, cum ar fi rădăcina de curcumă.
Întrucât nu a fost detectată nicio contaminare cu oxid de etilenă în timpul controalelor oficiale efectuate de statele membre în conformitate cu tabelul de la punctul 1 din anexa II la Regulamentul de punere în aplicare (UE) 2019/1793, aceste produse pot fi excluse de la efectuarea controalelor oficiale intensificate.
Prin urmare, este oportun să se indice, în anexa II la Regulamentul de punere în aplicare (UE) 2019/1793, că numai mirodeniile uscate din India trebuie să facă obiectul unor controale oficiale la posturile de control la frontieră, cu o frecvență a controalelor de identitate și fizice stabilită la 20 % din transporturile care intră în Uniune.
(4) Regulamentul (CE) nr.
1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).